b'\n_START_ARTICLE_\nSiachenbreen\n_START_SECTION_\nNavn\n_START_PARAGRAPH_\nP\xc3\xa5 balti-spr\xc3\xa5ket refererer Sia til en plante i rosefamilien som er godt utbredt i regionen. Chun peker p\xc3\xa5 ethvert objekt som finnes i overflod. Navnet Siachen viser dermed til et land med overflod av roser. Navngivning av breen, eller i det minste bruk av navnet, er tilskrevet den britiske fjellklatreren Tom George Longstaff.\n_START_SECTION_\nSmelting\n_START_PARAGRAPH_\nBreens smeltevann er den viktigste kilden til elven Nubra i indisk-kontrollerte Ladakh, som renner ut i Shyok-elven. Shyok munner igjen ut i Indus, og dermed er breen ogs\xc3\xa5 en stor kilde til denne elven. Global oppvarming har hatt en av sine mest negative virkninger her i Himalaya, med breer som smelter i foruroligende fart og monsunregn som n\xc3\xa5 forekommer selv nord for fjellene. Breens volum har blitt betydelig redusert de siste ti\xc3\xa5rene; milit\xc3\xa6r aktivitet siden 1984 har ogs\xc3\xa5 f\xc3\xa5tt skylden for mye av breens nedsmelting.\n_START_SECTION_\nGrensekonflikt\n_START_PARAGRAPH_\nOmr\xc3\xa5det som breen ligger i er kjent som verdens h\xc3\xb8yeste slagmark, der det har v\xc3\xa6rt sm\xc3\xa5 trefninger mellom India og Pakistan fra tid til annen siden april 1984. Begge landene opprettholder permanent milit\xc3\xa6r tilstedev\xc3\xa6relse i regionen i en h\xc3\xb8yde av over 6\xc2\xa0000 meter. Stedet er et av de mest fremtredende eksemplene p\xc3\xa5 moderne alpin krigf\xc3\xb8ring. _NEWLINE_B\xc3\xa5de India og Pakistan har \xc3\xb8nsket \xc3\xa5 g\xc3\xa5 bort fra de kostbare milit\xc3\xa6re utpostene. Etter det pakistanske angrepet under Kargilkrigen i 1999 gikk imidlertid India bort fra planen om \xc3\xa5 trekke seg ut av Siachen, med mindre det forel\xc3\xa5 en offisiell anerkjennelse av den n\xc3\xa5v\xc3\xa6rende Line of Control fra pakistansk side. India har uttrykt bekymring for at det kan komme ytterligere pakistanske angrep dersom landet velger \xc3\xa5 trekke sine soldater vekk fra Siachenbreen uten f\xc3\xb8rst \xc3\xa5 f\xc3\xa5 en slik anerkjennelse. _NEWLINE_I l\xc3\xb8pet av sin periode som Pakistans statsminister bes\xc3\xb8kte Benazir Bhutto omr\xc3\xa5det vest for Gyong La, noe som gjorde henne til den f\xc3\xb8rste statsministeren fra et av de to landene som personlig har v\xc3\xa6rt i Siachen-regionen. Den 12. juni 2005 ble statsminister Manmohan Singh den f\xc3\xb8rste indiske statsministeren til \xc3\xa5 bes\xc3\xb8ke omr\xc3\xa5det, og under bes\xc3\xb8ket uttrykte han \xc3\xb8nske om en fredelig l\xc3\xb8sning p\xc3\xa5 striden. I 2004 ble Indias dav\xc3\xa6rende president Abdul Kalam det f\xc3\xb8rste statsoverhodet til \xc3\xa5 bes\xc3\xb8ke omr\xc3\xa5det. _NEWLINE_India la planer om \xc3\xa5 \xc3\xa5pne en charterservice i samarbeid med Jet Airways til breens n\xc3\xa6rmeste flybase, Thoise flybase, hovedsakelig for milit\xc3\xa6re form\xc3\xa5l. Det pakistanske flyselskapet PIA flyr turister og turg\xc3\xa5ere daglig til og fra Skardu, som er et viktig utgangspunkt for turister og fjellklatrere som har tenkt seg videre inn i Karakoram. Disse flyvningene blir imidlertid ofte innstilt p\xc3\xa5 grunn av d\xc3\xa5rlig v\xc3\xa6r. Siachen-omr\xc3\xa5det ligger kun 33 km nordvest for K2, verdens nest h\xc3\xb8yeste fjell, og tre andre fjelltopper over 8\xc2\xa0000 moh. er ogs\xc3\xa5 innenfor relativ kort avstand. India har siden september 2007 \xc3\xa5pnet for begrenset fjellklatring og trekkingekspedisjoner til de glasiale omr\xc3\xa5dene. Den f\xc3\xb8rste gruppen av fjellklatrere inkluderte kadetter fra Chail Military School, National Defence Academy Khadakwasla, NCC, IMA, RIMC og familiemedlemmer av h\xc3\xa6rledere. Ekspedisjonene er ogs\xc3\xa5 ment for \xc3\xa5 vise det internasjonale samfunnet at indiske soldater har kontroll over \xc2\xabnesten alle dominerende h\xc3\xb8yder\xc2\xbb i den viktige Saltoro-fjellkjeden, og at pakistanske soldater ikke befinner seg p\xc3\xa5 mer enn 24 km av Siachenbreens samlede lengde p\xc3\xa5 70 km. Samtidig som at India fortsetter \xc3\xa5 ignorere protester fra Pakistan, hevder India at landet ikke trenger noens samtykke for \xc3\xa5 sende trekkere (turg\xc3\xa5ere) til Siachen, som indiske myndigheter i all vesentlig grad mener \xc3\xa5 tilh\xc3\xb8re dem. I tillegg driver den indiske h\xc3\xa6rens Army Mountaineering Institute (AMI) virksomhet i og ut av regionen.'